UECL: Illum ikunu mpenjati Gzira U., Birkirkara u Mosta Minn Cristian Muscat G zira United jilqgħu lil UE Sant Julia ta' Andorra bl-objettiv ewlieni li jiksbu l-kwalifikazzjoni għat-tieni round ta' kwalifikazzjoni tal-UEFA Europa Conference League. Il-konfront tal-ewwel leg, li ntlagħab f'Andorra La Vella, intemm fi draw ta' mingħajr goals u għal-daqstant it-team immexxi mill-coach, Darren Abdilla, għandu ċans tajjeb li javvanza għar-round li jmiss. Fl-imsemmija partita, il-goalkeeper Justin Haber, kellu prestazzjoni mill-aqwa meta salva dak kollu mitfugħ lejh. Barra minn hekk il-Maroons resqu wkoll viċin permess ta' Jefferson de Assis. Il-fatt li l-partita se tintlagħab fis-Centenary Sta­dium, Gzira jibdew favoriti li jirbħu din il-logħba … u jirrepetu s-suċċess ta' tliet snin ilu meta kisbu l-kwali­fikazzjoni b'aggregate ta' 4-1 (2-0 u 2-1) … bil-goals tat-team Malti jaslu minn Amadou Samb (2), Jorge Pereira Da Silva u Edison Bilbao Zarate. Intant, waqt konferenza tal-aħbarijiet rigward din il-logħba tkellmu l-coach Darren Abdilla u l-captain Steve Borg. L-ewwel kelliem kien is-Sur Abdilla, li sostna li l-players tiegħu jinsabu ppreparati ferm għal dan il-konfront u jinsab fiduċjuż li huma tabilħaqq jistgħu jiksbu l-kwalifikaz­zjo­ni wara d-draw ta' mingħajr goals tal-ġimgħa li għad­diet, f'Andorra. Mistoqsi minn dan il-ġurnal fuq il-fatt li huma jibdew favorti li jagħmlu progress għar-round li jmiss, jistax jitfa' xi tip ta' pressjoni fuqhom, huwa wieġeb li jinsab konxju minn dan iżda afferma li l-Maroons se jkunu qed iżommu saqajhom mal-art għax fil-logħba tal-football kollox jista' jiġri, kif wara kollox ġara fl-ewwel leg fejn Gżira ma rnexxielhomx isibu x-xibka. Huwa qal li t-team minn Andorra huwa wieħed ferm fiżku u jibbaża ħafna fuq dan il-lat kif deher fl-ewwel leg. Il-coach Gżirjan tenna li kif deher mill-ewwel leg, dan huwa team li kapaċi jħabbat lill-Maroons u b'hekk appella li bl-ebda mod ma jridu jissottavalu­tawhom … anzi …. iridu juru rispett massimu lill-avversarji tal-lum. Huwa saħaq li din hija logħba importanti ħafna għall-club u waqt li kull logħba fiha storja, l-għan tagħhom huwa tabilħaqq dak li jiksbu l-kwalifikaz­zjoni għar-round li jmiss, fejn jemmen bis-sħiħ li jistgħu jagħmlu dan. Huwa kkonferma wkoll li għandu l-iskwadra kol­lha għad-dispożizzjoni tie­għu, fejn l-uniku dubju huwa Maxuell Maia li sofra injury kemmxejn serja fejn saħansitra intilef minn sensih għal ftit minuti. Tkellem ukoll il-captain, Steve Borg, u meta mistoqsi minn dan il-ġurnal kemm l-esperjenza li huwa jippossjedi għandha tkun fundamentali għal dawn it-tip ta' partiti huwa qal li huwa wieħed minn bosta players fil-kamp Gżirjan li jippossjedu din l-esperjenza kemm lokali u anke dak internazzonali u għalhekk jinsab ċert li dan għandu jkun ta' għajnuna lill-players żgħażagħ. Huwa kkonkluda billi qal li iktar jemmen fil- kollettiv milli fuq bażi individwali. Il-partita se tintlagħab fit-8.00 pm. Ir-rebbieħ ta' dan il-konfront jiltaqa' kontra HNK Rijeka tal-Kroazja. Birkirkara jmorru San Marino kontra La Fiorita biex jiddefendu vantaġġ ta' 1-0 liema goal wasal minn Yannick Yankam. Fl-ewwel leg, Birkirkara ddominaw għal kollox iżda naqsu milli jirbħu bi skor akbar. Il-coach Andre Paus jittama li l-attakkanti, Federico Falcone u Luke Montebello, ikunu f'burdata aħjar minn dik preċedenti fejn kienu ħatjin li fallew bosta okkażjonijiet ta' skor. Barra minn hekk, il-goalkeeper Portugiż, Daniel Marcio Fernandes, u l-midfielder Brażiljan, Diego Venancio, ingħataw id-debutt. Il-Karkariżi m'għandhomx problema ta' players neqsin u mistennija jinżlu bl-aqwa formazzjoni. Min-naħa tagħhom, La Fiorita għandhom lil Marco Gasperoni nieqes minħabba li qed jirkupra minn injury. Ir-rebbieħ ta' dan il-konfront jilgħab kontra Olimpia Ljubljana tas-Slovenja. Mosta jaffrontaw lil Spartak Trnava tas-Slovakkja fejn jieħdu magħhom vantaġġ ta' 3-2. Bla dubju, dan ir-riżultat kien wieħed storiku għall-Mostin hekk kif għamlu d-debutt tagħhom fil-kompetizzjonijiet Ewro­pej. It-team immexxi minn Joe Grech ħasad lill-avversarji tiegħu hekk kif f'temp ta' nofs siegħa skorja tliet darbiet permezz ta' Christ Evo Ememe, Clayton Failla (pen) u Johnson Kalu Nsumoh. Iżda minkejja kollox, l-avversarji naqqsu l-marġni tal-iskor minn Filip Twardzik u Martin Mikovic biex baqgħu jittamaw għall-kwalifikazzjoni. Il-fatt li Spartak se jkunu qed jilagħbu f'darhom jagħmel din il-partita aktar dif­fiċli għall-Mostin. Biex il-Maltin jiġu eliminati, iridu jitilfu b'distakk ta' żewġ goals hekk kif ir-regola tal-goal away m'għadhiex fis-seħħ. Konxju mill-fatt li l-avversarji se joħorġu għall-goal, il-coach Grech mistenni jilgħab b'sistema difensiva u jopera aktar bil-kontrattakk fejn minn dak li rajna Ememe u Nsumoh jafu jkunu ferm perikolużi. Ir-rebbieħ ta' dan il-konfront jilgħab kontra Sepsi OSK Sfantu Gheorghe tar-Rumanija.